耕者得古玉指環一首
作者：蘇籀
朝代：宋

paragraphs: 百世繁華墮劫灰，淒凉斷簪并擘釵。
淑顔窈窕亦塵土，指環耕出田中來。
野人辛勤務稼穡，兩手龜拆闢草萊。
未知此環竟安用，但訝光采尤奇瑰。
王孫捉麈不辨玉，手面膏拭無纖埃。
柔荑纖纖擢紺袖，五雲書勢高崔嵬。
金撥收聲飫犀筯，冰遏紅牙誠妙哉。
指環不肯貧家售，東鄰女貧人道醜。
巧梳墮馬長掃眉，五色紝針工組繡。
古人製器知爲誰，今時豈乏春風手。
春葱銀甲深藏袖，偕老賦詩須我友。